તમે કહેશો કે સ્વાતંત્ર્ય પર્વની રજા છે એટલે પિકનિક કરીએ, હરીએ ફરીએ, રિલેક્સ થઈએ એમાં ખોટું શું છે? કશું ખોટું નથી, પણ આ બધું તો તમે દર રવિવારે કરો જ છો ને? દરેક રજામાં, પછી તે ઈદની હોય કે દિવાળીની, ગાંધી જયંતીની હોય કે રામનવમીની કે જન્માષ્ટમીની, કરો જ છો ને? તો પછી આ બધા દિવસો અને સ્વાતંત્ર્ય પર્વમાં ફરક શું રહ્યો? આઝાદીના દિવસને આ બધાની પંગતમાં મૂકી શકાશે? જો હા પાડતા હો તો તમારી દેશભક્તિ વિશે એક વાર વિચારી જોજો. રજાનો દિવસ છે અને તમે ફ્રી છો. આજે એકાદ કામ દેશનું ન કરી શકો? કોઈ પૂછી શકે કે આઝાદી મળી ગઈ, હવે દેશ માટે આપણે શું કરવાનું? દેશ માટે સદૈવ, સતત ઘણું કરવાનું રહે છે. તમે તમારી શેરી સાફ કરાવી શકો, વંચિત બાળકોને બે કલાક ભણાવો, ટ્રાફિક પોલીસની સાથે મળીને વાહનચાલકોને ટ્રાફિક અંગે સમજણ આપો, તેમને શપથ લેવડાવો કે ટ્રાફિકના નિયમોનો ભંગ નહીં કરે, હોસ્પિટલમાં જઈને દર્દીઓને મદદ કરો, કોઈ સંસ્થામાં જઈને બે કલાક સેવા આપો, તમારાં જ્ઞાન, તમારા વ્યવસાય, તમારા એક્સપર્ટાઇઝનો નિ:શુલ્ક લાભ એક દિવસ જાહેર જનતાને આપો. ઉદાહરણ તરીકે ડૉક્ટર એક દિવસ મફત નિદાન કરે, વકીલ એક દિવસ કાનૂની સેવા મફત આપે ઇત્યાદી. થોડાં વૃક્ષો વાવો અને તેને ઉછેરવાની જવાબદારી લો. સારા પડોશી બનીને તેમને મદદ કરો, તમારી સોસાયટીનું કોઈ કામ કરો, બ્લડ ડોનેશન કરો, તમારા વિસ્તારની સમસ્યાના ઉકેલ માટે પ્રયત્ન કરો, સિવિક સેન્સ દર્શાવો, વૃદ્ધાશ્રમ કે અનાથાશ્રમમાં બે કલાક સેવા આપો, કોઈ સ્થળે શ્રમદાન કરો. કેટલું બધું મળી આવશે કરવા જેવું, જો વિચારશો તો, પરંતુ એ માટે તમારે સૌ પ્રથમ નક્કી કરવું પડશે કે દેશ માટે આજે કંઈક કરીને રજાનો સદુપયોગ કરવો છે.